钦定古今图书集成/理学汇编/学行典/第106卷 > 朱子全书 > 《答吕伯恭》
## 钦定古今图书集成/理学汇编/学行典/第106卷 > 朱子全书 > 《答吕伯恭》

持养敛藏之诲，敢不服膺然有所不得已者。世衰道
微，邪诐交作，其他纷纷者，固所不论，而贤如吾伯恭
者，亦尚安于习熟见闻之地。见人之诡经诬圣，肆为
异说，而不甚以为非，则如某者，诚亦何心安于独善，
而不为极言核论以晓一世之昏昏也？使世有任其
责者，某亦何苦而哓哓若是耶？设使颜子之时上无
孔子，则彼其所以明道而救世者，亦必有道，决不退
然安坐陋巷之中，以独善其身而已。故孟子言禹稷
颜子，易地则皆然。惟孟子见此道理。如扬子云之徒，
盖未免将颜子只作个块然自守底好人看。若近世
则又甚焉，其所论颜子者，几于释老之空寂矣。某窃
谓学者固当学颜子者，如“克己复礼”，“不迁怒，不贰过，
不伐善施劳之类，造次颠沛所不可忘。但亦须审时
措之宜，使体用兼举，无所偏废，乃为尽善。若用有所
不同，则所谓体者，乃是块然死物而已，岂真所谓体
哉？”观伊川先生十八岁时上书所论颜子武侯所以
不同，与上蔡论《韶》《武》异处，便见圣贤之心无些私意，
只是畏天命，循天理“而已。”此义与近世论内修外攘
之说者亦相贯。夫吾之所以自治者，虽或有所未足，
然岂可以是而遂废其讨贼之心哉？